אל : ראש העיר – אבי גרובר

מנכ"ל העירייה – ערן שוורץ

תופעות חריגות בבתי הספר - שאילתא

במהלך התקופה האחרונה, עם הניסיון לחזור ללימודים סדירים בבתי הספר לאחר 'שגרת הקורונה', צפות ועולות (כולל בתקשורת) תופעות חמורות בבתי הספר,

התופעות זוהו כאשר חזרו התלמידים ללימודים במסגרת נוכחות פיזית-כיתתית, לאחר שעברה על מוסדות החינוך תקופת ניתוק ארוכה מהתלמידים עקב מגבלות הקורונה שהושתו על בתי הספר.

עיקר התופעות שתוארו התמקדו בתחומי המשמעת, האלימות והסמים.

בסוף השבוע האחרון פורסמה במוסף '7 ימים' של 'ידיעות אחרונות' (ראו במצורף) כתבה רחבה בנושא תופעת האופיואידים בבתי הספר עם החזרה ללימודים במוסדות החינוך.

רמת השרון מתנוססת בראש הרשימה הלא מכובדת כאחת הערים בהן פשתה התופעה.

דיון רציני ומעמיק צריך להתקיים לטעמי כדיון סגור עם גורמי המקצוע הרלבנטיים (מנהלי/ות המחלקות, ראשי/ות האגפים, מחזיקי התיקים, הנהגות ההורים וראש העיר).

אני רוצה להאמין שדיונים כאלו מתקיימים בפורומים הממוקדים (הצרים והרחבים) של המערכת העירונית המקצועית והחינוכית, כך רצוי וראוי.

אבל, סבורני שמליאת מועצת העיר הינו הפורום שצריך לקבל דיווח ועדכון מראש העיר, מחזיקי התיקים והפקידות הרלבנטית בדבר ניתוח התופעה והצעדים המעשיים הננקטים על מנת לנטר את מוקדי התופעה ולטפל בה,

בוודאי אם אנחנו נמצאים בלב הסערה של תופעה משברית, טרם שתצא מכלל שליטה ותהפוך לאפידמיה נוספת בעיר.

אבקש לקבל עדכון מפורט במסגרת ישיבת המליאה :

א) האם אכן מזהים תופעה ספציפית זו (של אופיואידים) ו/או תופעות נוספות כגון בעיות משמעת חמורות, אלימות או נשירה מלימודים ברמת השרון?

ב) האם נעשה תהליך רחב על מנת לנטר את התופעה?

ג) האם נעשית פעילות ממוקדת אל מול תופעה/תופעות אלו? מהי?

ד) איך מתארגנת מערכת החינוך העירונית, בכל הגילאים, נוכח האפשרות העתידית לפיה נקיים שגרת חיים ולימודים בצל גלי קורונה?

שבוע טוב ובריא

רוני בלקין